Diari Oficial de la Generalitat Valenciana


Sumari del DOGV 6767, del 04-05-2012 (2012/4310)

ORDE 7/2012, de 26 de març, de la Conselleria d'Agricultura, Pesca, Alimentació i Aigua, per la qual s'aproven les bases de les ajudes indemnitzatòries per a l'eradicació i el control del bacteri de quarantena Erwinia amylovora (Burrill) Winslow et al., responsable de la malaltia coneguda com a foc bacterià de les rosàcies.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6767

Data del DOGV
:   04-05-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/4310


Data del document
:   26-03-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * ajuda pública

ORDE 7/2012, de 26 de març, de la Conselleria d'Agricultura, Pesca, Alimentació i Aigua, per la qual s'aproven les bases de les ajudes indemnitzatòries per a l'eradicació i el control del bacteri de quarantena Erwinia amylovora (Burrill) Winslow et al., responsable de la malaltia coneguda com a foc bacterià de les rosàcies. [2012/4310]  
El bacteri Erwinia amylovora (Burrill) Winslow et al. és un organisme de quarantena causant d'una greu malaltia coneguda com a foc bacterià de les rosàcies, no establida a la Comunitat Valenciana, que afecta plantes d'espècies fruiteres i ornamentals de la família de les rosàcies: Amelanchier Med., Chaenomeles Lindl., Cotoneaster Ehrh., Crataegus L., Cydonia Mill., Eriobotrya Lindl., Malus Mill., Mespilus L., Photinia davidiana (Dcne.) Cardot, Pyracantha Roem., Pyrus L. i Sorbus L.  
  
En execució del Programa Nacional d'Eradicació i Control del Foc Bacterià de les Rosàcies, durant l'any 2011 s'han detectat diversos focus del patogen al terme municipal de Villena (Alacant) i, per tant, la Generalitat hi ha intervingut adoptant diverses mesures fitosanitàries per a evitar la propagació de la malaltia a partir d'estos focus inicials.  
  
L'obligació legal d'indemnització, quan les mesures fitosanitàries suposen la destrucció, el deteriorament o la inutilització de béns o propietats particulars o públiques, es consagra en l'article 21 de la Llei 43/2002, de 20 de novembre, de Sanitat Vegetal. Per tot això, és necessari articular un règim d'indemnització a les entitats que poden patir danys en les seues explotacions, com poden ser els fructicultors, productors o comerciants de plantes de viver i propietaris de plantes ornamentals, amb la finalitat de rescabalar els danys que puguen haver patit per l'aparició del foc bacterià. Per contra, el lucre cessant s'exceptua expressament com a supòsit indemnitzable per l'article 18.2 del Reial Decret 1190/1998, de 12 de juny, pel qual es regulen els programes nacionals d'eradicació o control d'organismes nocius dels vegetals encara no establits en el territori nacional.  
  
D'acord amb això, per mitjà d'esta orde, i de conformitat amb les disposicions de l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i en la Llei 38/2003, de 17 de novembre, General de Subvencions, s'establixen les ajudes indemnitzatòries de concessió directa per la destrucció de plantacions infectades, ja que hi concorren raons d'interés públic, fonamentades en accions de lluita contra organismes nocius de quarantena que afecten l'estat fitosanitari dels vegetals i les seues produccions.   
Les ajudes indemnitzatòries previstes en esta orde s'acullen, en primer lloc, a les disposicions de l'article 10 del Reglament (CE) 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles (DOUE L358/3, de 16.12.2006) i pel qual es modifica el Reglament (CE) 70/2001. A este efecte, les ajudes previstes en esta orde tenen el caràcter d'ajudes compensatòries del valor de mercat de les plantes destruïdes en compliment de les mesures fitosanitàries a què es referix l'article 10.2 del Reglament (CE) 1857/2006 i, per tant, s'han comunicat a la Comissió Europea i s'han registrat com a ajudes SA.34581 (2012/XA).  
En segon lloc, a les disposicions del Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L379, de 28.12.2006), quan l'ajuda es destina als comerciants de plantes de vivers.  
Esta orde es dicta en consonància amb allò que s'estipula en la Llei de Sanitat Vegetal, en el Reial Decret 1190/1998, pel qual es regulen els programes nacionals d'eradicació o control d'organismes nocius dels vegetals inclús no establits en el territori nacional, i en el Reial Decret 1201/1999, de 9 de juliol, modificat pel Reial Decret 1512/2005, de 22 de desembre, i pel Reial Decret 246/2010, de 5 de març, que va establir el Programa Nacional d'Eradicació i Control del Foc Bacterià de les Rosàcies.  
Per tot això, a proposta de la Direcció General de Producció Agrària i Ramaderia i fent ús de les facultats que em conferix la Llei de la Generalitat Valenciana 5/1983, de 30 de desembre; el Decret 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,  
  
  
ORDENE  
  
Article únic. Objecte i àmbit d'aplicació  
S'aproven les bases de les ajudes indemnitzatòries en l'àmbit territorial de la Comunitat Valenciana en execució del Programa Nacional d'Eradicació i Control del Foc Bacterià de les Rosàcies regulat en el Reial Decret 1201/1999, de 9 de juliol, i les seues modificacions, que s'inclouen en l'annex I d'esta orde.   
  
DISPOSICIÓ ADDICIONAL  
  
Única. Delegació  
Es delega en el/la director/a general amb competències en l'àmbit de la sanitat vegetal la resolució d'este règim d'ajudes.   
  
DISPOSICIÓ TRANSITÒRIA  
  
Única. Destrucció de plantes  
En el cas que, abans de la publicació d'esta orde, s'haja obligat a la destrucció, per mitjà d'una resolució del director general amb competències en l'àmbit de la sanitat vegetal, de plantes afectades com a conseqüència de les mesures fitosanitàries d'emergència adoptades per a evitar la propagació de la malaltia, es declara esta destrucció indemnitzable en els termes que s'hi preveuen.  
  
  
DISPOSICIONS FINALS  
  
Primera. Autoritzacions  
S'autoritza el director/a general amb competències en l'àmbit de la sanitat vegetal a dictar les resolucions necessàries per a l'aplicació i el desplegament d'esta orde, per a variar els imports màxims de les indemnitzacions que consten en l'annex II i els models de la sol·licitud que consten en l'annex III.  
  
Segona. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 26 de març de 2012  
  
La consellera d'Agricultura, Pesca, Alimentació i Aigua,  
Maritina Hernández Miñana  
  
  
Annex I  
  
Bases del règim de les ajudes indemnitzatòries per a l'eradicació i el control del bacteri de quarantena Erwinia amylovora (Burrill) Winslow et al., causant de la malaltia coneguda com a foc bacterià de les rosàcies  
  
Base 1. Objecte i quantia de les ajudes indemnitzatòries  
1. Seran objecte d'indemnització:  
a) Els gastos justificats de l'arrancada i la destrucció del material vegetal ordenat pel / per la director/a general competent en matèria de sanitat vegetal, valorat d'acord amb els barems màxims que s'establixen en l'annex II. La subvenció que es concedirà seran els gastos justificats amb els màxims que figuren en l'annex II esmentat.  
b) Les plantacions o el material afectat destruït, valorat d'acord amb els barems que s'establixen en l'annex II. Estos barems són valors màxims i la seua aplicació en cada cas concret la determinarà el/la director/a general competent en matèria de sanitat vegetal, i amb esta finalitat es tindran en compte l'edat de les plantacions, la densitat, el vigor vegetatiu, el grau d'afectació causat per l'organisme nociu, les varietats i les infraestructures de la parcel·la. Esta modulació es publicarà com a annex en cada orde de convocatòria que s'establisca per al pagament d'indemnitzacions.  
c) Els possibles danys causats per les pèrdues de valor en les plantacions o el material vegetal com a conseqüència d'immobilització cautelar ordenada oficialment, si posteriorment no es confirma la presència del patogen. La indemnització no podrà superar el 50% dels valors de l'apartat b.  
d) Gastos derivats de la desinfecció de magatzems, cambres, apers o altres objectes que es declaren contaminats fins a 300 euros per explotació. La justificació dels gastos esmentats anteriorment es realitzarà per mitjà de factura o, quan les mesures fitosanitàries s'executen pel mateix titular de l'explotació agrícola, serà indemnitzable la part proporcional dels gastos justificats imputables a estes labors, fins al límit anterior.  
  
2. No són objecte d'indemnització els gastos originats, ni el material vegetal destruït en aplicació d'una mesura oficial, quan la persona propietària o titular de l'explotació dels vegetals afectats haja incomplit la normativa vigent que afecta la producció i la comercialització dels vegetals i, especialment, el que determina el Reial Decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat Europea d'organismes nocius per als vegetals o productes vegetals, així com per a l'exportació i el tràfic en països tercers, i el Reial Decret 929/1995, de 9 de juny, pel qual s'aprova el Reglament Tècnic de Control i Certificació de Plantes de Viver de Fruiters.  
3. Quan, arran de les investigacions efectuades, es demostre que l'origen de la contaminació procedix de lots subministrats per un viver que haja incomplit el que determina la legislació vigent, sense perjuí de les accions que l'Administració adopte respecte a l'empresa mencionada, l'afectat està obligat a requerir a esta entitat els danys ocasionats. Quan se li hagen rescabalat, si és procedent, reembossarà a l'Administració les indemnitzacions percebudes.  
  
4. La compensació de l'ajuda no supera en cap cas el 100% de les pèrdues patides.  
5. De l'import màxim de les pèrdues o costos es restaran els imports de les assegurances rebudes i els que no es deriven de la malaltia.  
  
6. Les compensacions de les ajudes establides en l'annex II s'han calculat en relació amb la pèrdua d'ingressos per les obligacions imposades als beneficiaris.  
7. Les ajudes regulades en esta orde no es concediran en cap cas per malalties per a les quals la normativa comunitària impose exaccions específiques per a mesures de lluita.  
8. Estes ajudes no es concediran per les mesures el cost de les quals, d'acord amb el que s'establix en la normativa comunitària, haja de ser sufragat per les explotacions agràries, llevat que el cost d'eixes mesures d'ajuda quede totalment compensat per les exaccions obligatòries pagadores pels productors.  
  
Base 2. Línies de subvenció que finança l'ajuda  
Les ajudes seran sufragades a càrrec de la línia de subvenció T2349 i T1938 dins del programa 542.20 dels pressupostos de la Generalitat.  
  
L'import global màxim destinat a les ajudes serà objecte de publicació en l'exercici en què es convoquen les ajudes indemnitzatòries, tot això en virtut del que establix l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell, que exigix que en les bases reguladores de la concessió de subvencions s'indique la línia o les línies de subvencions que les financen i l'import global màxim que s'hi destina.  
  
Base 3. Beneficiaris  
Podran ser beneficiaris de les indemnitzacions que es regulen en estes bases:  
a) Els titulars d'explotacions de fruiters incloses en la llista de vegetals hostes susceptibles al foc bacterià detallades en l'orde corresponent de la Conselleria d'Agricultura, Pesca, Alimentació i Aigua, que hagen sigut declarats contaminats per resolució del / de la director/a general competent en matèria de sanitat vegetal.  
  
b) Els titulars d'explotacions de plantes ornamentals incloses en la llista de vegetals hostes susceptibles al foc bacterià detallades en l'orde corresponent de la Conselleria d'Agricultura, Pesca, Alimentació i Aigua que hagen sigut declarats contaminats per resolució del / de la director/a general competent en matèria de sanitat vegetal.  
  
c) Els productors o comerciants de plantes de viver que estiguen inscrits en el Registre Oficial de Productors de Llavors i Plantes de Viver i/o en el Registre de Productors, Comerciants i Importadors de Vegetals que posseïsquen plantes incloses en la llista de vegetals hostes susceptibles al foc bacterià detallades en l'orde corresponent de la Conselleria d'Agricultura, Pesca, Alimentació i Aigua que hagen sigut declarats contaminats per resolució del / de la director/a general competent en matèria de sanitat vegetal.  
Les ajudes es destinaran a compensar els agricultors i productors de material vegetal per les pèrdues causades per malalties de les plantes, de conformitat amb el que establix l'article 10.2 del Reglament (CE) 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles.   
  
Els productors que en siguen beneficiaris han de ser xicotetes i mitjanes empreses agràries (PIME), enteses com a tals les empreses que posseïxen els requisits que s'establixen en l'annex I del Reglament (CE) núm. 800/2008 (DOUE L214/3, de 09.08.2008), pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat.  
  
Als comerciants de plantes de viver que siguen beneficiaris d'estes ajudes se'ls aplicarà el Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L379, de 28.12.2006), amb les excepcions que s'establixen en l'article 1.1 del reglament mencionat i sense poder superar l'ajuda total amb este concepte de minimis, per empresa, en 200.000 euros en un període de tres exercicis fiscals.  
  
  
Base 4. Terminis per a la presentació de sol·licituds i documentació  
1. El termini de presentació de sol·licituds es determinarà en cada convocatòria d'ajudes.  
2. Les indemnitzacions se sol·licitaran d'acord amb els models establits en l'annex III, hauran de dirigir-se a la direcció general competent en matèria de sanitat vegetal i presentar-se en el Registre General de la Conselleria d'Agricultura, Pesca, Alimentació i Aigua (carrer d'Amadeu de Savoia, núm. 2, 46088 València) o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Sempre que les condicions tècniques ho permeten, podrà realitzar-se la presentació telemàtica de les sol·licituds. Per a això, s'accedirà al Catàleg de servicis públics interactius de la Generalitat accessibles a través de , i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada amb el certificat reconegut d'entitat (persones jurídiques) o amb el certificat reconegut per a ciutadans (persona física), els dos emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica.  
A la sol·licitud s'adjuntarà la documentació següent:  
a) Documentació que acredite i identifique el sol·licitant. S'acreditarà per mitjà d'original i còpia o còpia compulsada del document nacional d'identitat del titular o representant de l'entitat (llevat que s'autoritze expressament en l'imprés de sol·licitud la Conselleria d'Agricultura, Pesca, Alimentació i Aigua a sol·licitar-ho per via telemàtica) adjuntant-hi, si és el cas, còpia o còpia compulsada de poders actualitzats o una altra documentació que n'acredite la representació.   
b) Si és el cas:  
· Escriptura de constitució i estatuts.   
· Factures justificatives d'arrancada i eliminació del material contaminat.  
· Factura justificativa, si és el cas, de la compra de les plantes.  
· Factures de gastos de desinfecció.  
· Documentació acreditativa del pagament de les factures.  
· Quan les mesures fitosanitàries s'executen pel mateix titular de l'explotació agrícola s'aportarà una declaració valorada de les labors realitzades pel titular de l'explotació acompanyada, quan corresponga, dels justificants de nòmines i Seguretat Social (TC1 i TC2).  
  
· Declaració responsable de les ajudes indemnitzatòries sol·licitades i/o percebudes d'altres administracions o institucions públiques per a la mateixa actuació subvencionable.  
· Declaració responsable de no trobar-se sotmés a les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions.  
· Declaració responsable relativa al cobrament o no d'assegurances.  
· Els titulars de les explotacions, segons corresponga: certificat registral o notarial del títol de propietat, o contracte de producció o arrendament. En el document que s'aportarà hauran de constar les dades següents: nom, cognoms i DNI/CIF del propietari o arrendatari, i dades SIGPAC de l'explotació (terme municipal, polígon, parcel·la, recinte i superfície).  
· Acreditació o autorització, si és el cas, a la Conselleria d'Agricultura, Pesca, Alimentació i Aigua per a l'obtenció telemàtica, que el beneficiari es troba al corrent de les seues obligacions tributàries amb l'Estat i amb la Seguretat Social, així com amb la hisenda pública de la Generalitat Valenciana.  
· Declaració responsable que acredite la condició de xicotetes empreses (empreses que ocupen menys de 50 persones i amb un volum de negoci anual o un balanç general anual que no supere els 10 milions d'euros) o de mitjanes empreses (empreses que ocupen menys de 250 persones i amb un volum de negoci anual que no supere els 50 milions d'euros o un balanç general anual que no supere els 43 milions d'euros).   
· Declaració responsable sobre les altres ajudes de minimis rebudes durant els dos exercicis fiscals anteriors i durant l'exercici fiscal en curs.  
· Dades de domiciliació bancària (en virtut del que s'establix en l'Orde 18/2011, de 17 de juny, de la Conselleria d'Economia, Hisenda i Ocupació), excepte si s'han presentat amb anterioritat davant de la Conselleria d'Agricultura, Pesca, Alimentació i Aigua i no han experimentat variació.  
· Declaració responsable sobre el compliment de la normativa d'integració laboral de persones amb discapacitat o, si és el cas, l'exempció de l'obligació (article 5.3 del Decret 279/2004, de 17 de desembre).  
  
3. Si la sol·licitud no posseïx els requisits assenyalats en els apartats anteriors, es requerirà l'interessat perquè, en un termini de deu dies, esmene la falta o adjunte els documents preceptius amb indicació que, si així no ho fa, es considerarà que desistix de la seua petició, amb una resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
4. Quan haja de requerir-se qualsevol interessat per a l'esmena de deficiències i l'aportació de documents, se suspendrà el transcurs del termini màxim per a dictar i notificar la resolució del procediment pel temps que hi haja entre la notificació del requeriment i el seu compliment efectiu pel destinatari o, si no n'hi ha, el transcurs del termini concedit, tot això sense perjuí del que preveu l'apartat anterior.  
  
Base 5. Tramitació i resolució  
1. La instrucció de l'expedient l'efectuarà el servici competent en matèria de sanitat vegetal, que examinarà la sol·licitud i la documentació presentada i adjuntarà les còpies de les resolucions corresponents i les actes esteses durant les actuacions.  
2. El/la director/a general competent en matèria de sanitat vegetal, a proposta del servici competent en matèria de sanitat vegetal, dictarà i notificarà la resolució de concessió i de pagament en el termini de sis mesos, comptadors des de l'endemà de la publicació de la convocatòria en el Diari Oficial de la Comunitat Valenciana.  
3. No obstant les disposicions del punt anterior, la falta de notificació de la resolució expressa en el termini establit per a això legitima l'interessat per a entendre-la desestimada per silenci administratiu, d'acord amb l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Contra la resolució de concessió o denegació de les ajudes indemnitzatòries, que posa fi a la via administrativa, es pot interposar un recurs de reposició en el termini d'un mes comptador des de l'endemà de la publicació, davant del mateix òrgan que la dicta, tal com s'assenyala en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors de la mateixa manera, d'acord amb les disposicions dels articles 10, 14 i 46 de la Llei 28/1998, de 13 de juliol, reguladora de la jurisdicció contenciosa administrativa.  
5. La falsedat en qualsevol de les dades aportades pel sol·licitant per a la percepció de les indemnitzacions previstes en esta orde serà motiu suficient per a denegar-les o per al reintegrament de les quantitats percebudes, sense perjuí de les accions legals que se'n puguen derivar.  
  
6. El reintegrament de les quantitats percebudes se substanciarà d'acord amb el que establixen els articles 36 a 40 de la Llei 38/2003, de 17 de novembre, General de Subvencions.  
  
Base 6. Obligacions dels beneficiaris  
Són obligacions dels beneficiaris:  
Justificar el compliment dels requisits i les condicions que justifiquen este règim d'ajudes indemnitzatòries.  
Comunicar l'obtenció d'altres ajudes que tinguen com a objecte la mateixa actuació indemnitzatòria.  
Acreditar, abans de dictar-se la resolució de concessió, que es troba al corrent del compliment de les obligacions tributàries i amb la Seguretat Social.  
El compromís de col·laborar en els controls que puga realitzar la Generalitat i proporcionar qualsevol documentació que es considere necessària, incloent-hi els registres comptables a què estiguen obligats per raó de la seua activitat, a fi de comprovar la veracitat de les dades consignades en la documentació presentada per a la percepció de l'ajuda, així com el compliment dels requisits i les condicions previstos en esta orde.   
El reintegrament dels fons percebuts, quan siga procedent, d'acord amb el que establixen els articles 36 a 40 de la Llei 38/2003, de 17 de novembre, General de Subvencions.  
  
Base 7. Règim d'incompatibilitat  
Este règim d'ajudes és incompatible amb altres ajudes indemnitzatòries d'altres administracions públiques o d'altres ens públics o privats per als mateixos costos subvencionables.  
  
  
  
Annex II  
  
Barems per al càlcul de la indemnització  
  
Indemnitzacions per gastos justificats d'arrancada i destrucció de material vegetal  
  
Fruiters:  
a) Plantació jove (plantació de fruiters d'edat inferior als quatre anys d'edat): 643,30 euros/ha.  
b) Plantació en plena producció (plantació de fruiters d'edat superior als quatre anys):  
· Plantació intensiva (plantació de fruiters amb una densitat superior als 1.000 arbres per hectàrea): 1.429,55 euros/ha.  
· Plantació normal (plantació de fruiters amb una densitat inferior als 1.000 arbres per hectàrea): 1.045,33 euros/ha.  
c) Arbre aïllat:  
· Jove: 1,83 euros/arbre.  
· Plena producció: 2,38 euros/arbre.  
  
Ornamentals:  
Arbres ornamentals aïllats: 1,83 euros/arbre.  
Arbustos ornamentals aïllats: 1,16 euros/arbust.  
Qualsevol espècie intensiva d'ornamentals: 257,32 euros/ha.  
Vivers: 643,30 euros/ha.  
  
Indemnitzacions per plantacions  
  
Fruiters:  
d) Plantació jove (plantació de fruiters d'edat inferior als quatre anys d'edat): 7.820,97 euros/ha.  
e) Plantació en plena producció (plantació de fruiters d'edat superior als quatre anys):  
· Plantació intensiva (plantació de fruiters amb una densitat superior als 1.000 arbres per hectàrea): 17.419,44 euros/ha.  
· Plantació normal (plantació de fruiters amb una densitat inferior als 1.000 arbres per hectàrea): 13.508,95 euros/ha.  
f) Arbre aïllat: 19,20 euros/unitat.  
  
Ornamentals:  
Arbres i arbustos ornamentals aïllats: 19,20 euros/unitat.  
Qualsevol espècie intensiva d'ornamentals: 1,42 euros/unitat.  
Vivers: 50% del valor comercial.